На основу члана 69. став 5. Закона о локалној самоуправи (''Службени гласник РС'', број 129/07, 83/14 – др. закон, 101/16 – др. закон и 47/2018) и члана 40. став 1. тачка 7. и члана 92. Статута општине Инђија („Службени лист општине Инђија“, број 5/19),

Скупштине општине Инђија, на седници одржаној дана 22. јула 2019. године, донeла је

**ОДЛУКУ**

**О ЗБОРУ ГРАЂАЊА**

**Члан 1.**

Овом одлуком уређује се начин сазивања збора грађана, начин његовог рада и друга питања од значаја за рад збора грађана.

**Члан 2.**

Збор грађана је облик непосредног учешћа грађана у остваривању локалне самоуправе.

**Члан 3.**

Збoр грађана сазива се, ради расправљања о питањима од интереса за становнике месне заједнице, насељеног места или дела насељеног места који може бити: заселак, улица, део насеља.

**Члан 4.**

Збор грађана сазива председник Општине, ако се ради о питању које је из изворне надлежнисти Општине, председник Савета месне заједнице на основу одлуке Савета месне заједнице, и најмање 50 грађана са пребивалиштем на подручју за које се збор сазива (у даљем тексту: сазивач).

Општинска управа пружа помоћ сазивачу у сазивању и припреми одржавања збора грађана

**Члан 5.**

О сазваном збору грађана, грађани се обавештавају истицањем акта о сазивању, на интернет презентацији Општине, огласној табли Општине и месне заједнице, путем локалних средстава информисања или на други уобичајан начин, и то најмање осам дана пре дана његовог одржавања.

Акт из става 1. овог члана, обавезно садржи податке о сазивачу, време и место одржавање збора, као и предлог дневног реда са образложењем.

Ако је сазивач збора најмање 50 грађана са пребивалиштем на подручју за које се збор сазива, акт о сазивању поред података из става 2. овог члана мора да садржи и име и презиме грађана, адресу, ЈМБГ и својеручни потпис.

**Члан 6.**

Збором грађана председава сазивач или лице које он овласти.

Збор грађана може се одржати и разматрати предлоге и заузимати ставове о њима, ако му присуствује 5% грађана са бирачким правом са подручја за које je збор грађана сазван.

**Члан 7.**

На збору грађања води се записник који нарочито садржи: место и време одржавања збора, број присутних грађања, утврђени дневни ред, кратак опис рада збора и јасно формулисане захтеве и предлоге који су усвојени на збору.

Записник потписује председавајући збора и записничар.

Записник на збору грађана по правилу води секретар месне заједнице или друго лице које одреде присутни на збору.

**Члан 8.**

Збор грађана јавним гласањем већином гласова присутних усваја захтеве и предлоге и упућује их Скупштини или појединим органима и службама Општине.

Органи и службе Општине дужни су да у року од 60 дана од дана одржавања збора грађана, размотре захтеве и предлоге грађана и заузму став о њима, односно донесу одговарајућу одлуку или меру и о томе обавесте грађане.

**Члан 9.**

Ступањем на снагу ове одлуке престаје да важи Одлука о збору грађања („Службени лист општина Срема“, број 36/08).

**Члан 10.**

Ова одлука ступа на снагу осмог дана од дана објављивања у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број:02-126/2019-I Председник,**

**Дана:22. јула 2019.године**

**Инђија Милан Предојевић**

**О б р а з л о ж е њ е**

Правни основ за доношење Одлуке о збору грађана садржан је у члану 69. став 5. Закона о локалној самоуправи (''Службени гласник РС'', број 129/07, 83/14 – др. закон, 101/16 – др. закон и 47/2018) и члану 40. став 1. тачка 7. и члана 92. Статута општине Инђија („Службени лист општине Инђија“, број 5/19).

Чланом 69. став 5. Закона о локалној самоуправи регулисано је да се начин сазивања збора грађана, његов рад, као и начин утврђивања ставова збора уређује статутом и одлуком скупштине општине.

Чланом 92. Статута општине, у складу са напред наведеним законом, регулисно је да се начин сазивања збора грађана, начин његовог рада и друга питања од значаја за рад збора грађана, уређује посебном одлуком Скупштине општине.

Законом о локалној самоуправи дефинисани су облици непосредног учешћа грађана у остваривању локалне самоуправе, и то: референдум, грађанска иницијатива и збор грађана. Референдум и грађанска иницијатива, као облици непосредног учешћа грађана у остваривању локалне самоуправе регулисани су посебним законом, док за збор грађана, Закон о локалној самоуправи предвиђа да се уреди посебном Одлуком.

Одлуком о збору грађана, уређује се начин сазивања збора грађана, ко сазива збор, под којим условима, начин обавештавања грађања о сазваном збору, садржина акта о сазивању, ко председава збором, вођење и садржина записника, начин одлучивања на збору, као и друга питања. Збор грађана омогућава и ствара услове да грађани узму учешће у процесу доношења одлука битних за њихов живот.

Доношењем Закона о изменама и допунама Закона о локалној самоуправи („Службени гласник РС“ број 47/18), извшрено је усаглашавање Статута општине Инђија са наведеним Законом и то доношењем новог Статута општине Инђија („Службени лист општине Инђија“, број 5/19), којим се регулише и питање збога грађана као облика непосредног учешћа грађања у пословима локалне самоуправе, с тога се указала потреба да се постојећа Одлука о збору грађана усагласи са напред наведеним прописима.

Имајући у виду напред наведено предлаже се Скупштини општине Инђија да Одлуку о збору грађана усвоји у тексту како је дат у материјалу.

**Одељење за правне и скупштинске послове**